CELEX: 52020PC0754
Language: lv
Date: 2020-11-16
Title: Priekšlikums PADOMES ĪSTENOŠANAS LĒMUMS, ar ko Īrijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma

EIROPAS KOMISIJA
            Briselē, 16.11.2020
            COM(2020) 754 final
            2020/0333(NLE)
            Priekšlikums
            PADOMES ĪSTENOŠANAS LĒMUMS,
            ar ko Īrijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.
            
            
               Īrija 2020. gada 27. oktobrī lūdza Savienības finansiālo palīdzību saskaņā ar SURE regulu. Saskaņā ar SURE regulas 6. panta 2. punktu Komisija ir apspriedusies ar Īrijas iestādēm, lai pārbaudītu, vai pēkšņi un būtiski pieaug faktiskie un plānotie izdevumi, kas tieši saistīti ar algu pagaidu subsīdiju shēmu, kas pieņemta, reaģējot uz Covid-19 pandēmiju. Konkrēti shēma subsidē daļu no darba devēja algu izmaksām apstākļos, kad darba devēja uzņēmējdarbību ir ietekmējuši ierobežojumi, kuri ieviesti Covid-19 krīzes dēļ. Shēma ir pieejama darba devējiem, kuri patur darbiniekus algu sarakstā, un tās mērķis ir atbalstīt uzņēmumu dzīvotspēju un saglabāt attiecības starp darba devēju un darba ņēmējiem. Shēma bija spēkā no 2020. gada 26. marta līdz 2020. gada 31. augustam. Sākotnēji un līdz 2020. gada 3. maijam subsīdiju shēma atmaksāja darba devējiem līdz 410 EUR nedēļā par katru kritērijiem atbilstošu darbinieku. No 2020. gada 4. maija subsīdiju maksājums pārveidots par sistēmu, kura balstīta uz iepriekšējās nedēļas neto darba samaksu par katru darbinieku, atmaksājot darba devējiem 70 % līdz 85 % no darbinieka neto atlīdzības, nepārsniedzot 350 EUR vai 410 EUR nedēļā atkarībā no algas līmeņa. 
            
            
               Īrija sniedza Komisijai attiecīgo informāciju. 
            
            
               Ņemot vērā pieejamos pierādījumus, Komisija ierosina Padomei pieņemt īstenošanas lēmumu par finansiālas palīdzības piešķiršanu Īrijai saskaņā ar SURE regulu, lai atbalstītu minēto pasākumu.
            
            
               •Saskanība ar esošajiem rīcībpolitikas noteikumiem konkrētajā rīcībpolitikas jomā
            
            
               
                  Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts.
               
               
                  Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes 2002. gada 11. novembra Regulu (EK) Nr. 2012/2002, ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 30. martā. 
               
            
            
               •Saskanība ar citām Savienības rīcībpolitikām
            
            
               
                  Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF) / programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā instrumenta juridiskais pamats ir Padomes Regula (ES) 2020/672.  
               
            
            
               •Subsidiaritāte (neekskluzīvas kompetences gadījumā) 
            
            
               
                  Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku.
               
               
                  Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi. 
               
            
            
               •Proporcionalitāte
            
         
         
            
               
                  Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo. 
               
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi.
               
            
            
               •Ietekmes novērtējums
            
            
               
                  Priekšlikuma steidzamības dēļ ietekmes novērtējums nav veikts.
               
            
            
               4.IETEKME UZ BUDŽETU
            
            
               
                  Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar SURE instrumentu. 
               
            
            
               Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti:
            
            
               ·stingra un piesardzīga pieeja finanšu pārvaldībai;
            
            
               ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams; un
            
            
               ·iespējas refinansēt parādu.
            
            
               2020/0333 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Īrijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma 
                  1
               , un jo īpaši tās 6. panta 1. punktu,
            
            
               ņemot vērā Eiropas Komisijas priekšlikumu,
            
         
         
            
               tā kā:
            
            
               (1)Īrija 2020. gada 27. oktobrī lūdza Savienības finansiālo palīdzību, lai papildinātu valsts centienus novērst Covid-19 uzliesmojuma ietekmi un reaģētu uz uzliesmojuma sociālekonomiskajām sekām darba ņēmējiem un pašnodarbinātajiem.
            
            
               (2)Paredzams, ka Covid-19 uzliesmojums un Īrijas īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai ievērojami ietekmēs publiskās finanses. Saskaņā ar Komisijas 2020. gada rudens prognozi ir sagaidāms, ka Īrijas vispārējās valdības budžeta deficīts un parāds līdz 2020. gada beigām būs attiecīgi 6,8 % un 63,1 % no iekšzemes kopprodukta (IKP), un tiek prognozēts, ka Īrijas IKP 2020. gadā samazināsies par 2,3 %.
            
            
               (3)Covid-19 uzliesmojums ir imobilizējis būtisku darbaspēka daļu Īrijā. Tas ir izraisījis pēkšņu un būtisku publisko izdevumu pieaugumu Īrijā attiecībā uz algu pagaidu subsīdiju shēmu, kā izklāstīts 4. apsvērumā.
            
            
               (4)Ar 2020. gada Likuma par ārkārtas pasākumiem sabiedrības interesēs (Covid-19) 28. pantu “Covid-19: algu pagaidu subsīdiju noteikumi”, kas minēts Īrijas 2020. gada 27. oktobra pieprasījumā, ieviesa shēmu, kas subsidē daļu no darba devēja algu izdevumiem apstākļos, kad darba devēja uzņēmējdarbību ir ietekmējuši ierobežojumi, kas ieviesti Covid-19 krīzes dēļ. Shēma ir pieejama darba devējiem, kuri patur darbiniekus algu sarakstā, un tās mērķis ir atbalstīt uzņēmumu dzīvotspēju un saglabāt attiecības starp darba devēju un darba ņēmējiem. Shēma bija spēkā no 2020. gada 26. marta līdz 2020. gada 31. augustam. Sākotnēji līdz 2020. gada 3. maijam subsīdiju shēma atmaksāja darba devējiem līdz 410 EUR nedēļā par katru kritērijiem atbilstošu darbinieku. No 2020. gada 4. maija subsīdiju maksājums pārveidots par sistēmu, kura balstīta uz iepriekšējās nedēļas neto darba samaksu par katru darbinieku, atmaksājot darba devējiem 70 % līdz 85 % no darbinieka neto atlīdzības, nepārsniedzot 350 EUR vai 410 EUR nedēļā atkarībā no algas līmeņa. 
            
            
               (5)Īrija atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Īrija ir iesniegusi Komisijai attiecīgus pierādījumus par to, ka faktiskie publiskie izdevumi no 2020. gada 1. februāra ir pieauguši par 2 473 887 900 EUR saistībā ar palielināto summu, kas tieši saistīta ar algu pagaidu subsīdiju shēmu. Tas ir pēkšņs un būtisks pieaugums, jo jaunais pasākums aptver ievērojamu Īrijas uzņēmumu un darbaspēka daļu. 
            
            
               (6)Komisija saskaņā ar Regulas (ES) 2020/672 6. pantu ir apspriedusies ar Īriju un pārbaudījusi faktisko publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kas minēti 2020. gada 27. oktobra pieprasījumā.
            
            
               (7)Tādēļ būtu jāsniedz finansiāla palīdzība, lai palīdzētu Īrijai novērst Covid‑19 uzliesmojuma izraisīto smago ekonomisko traucējumu sociālekonomiskās sekas. Lēmumi par maksājumu un to daļu termiņiem, apmēru un veikšanu Komisijai būtu jāpieņem ciešā sadarbībā ar valsts iestādēm.
            
            
               (8)Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar Līguma 107. un 108. pantu. Tas neatbrīvo dalībvalstis no prasības saskaņā ar Līguma 108. pantu ziņot Komisijai par potenciālajiem valsts atbalsta gadījumiem.
            
            
               (9)Lēmums par finansiālās palīdzības sniegšanu ir pieņemts, ņemot vērā Īrijas esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus,
            
            
               IR PIEŅĒMUSI ŠO LĒMUMU.
            
            
               1. pants
            
            
               Īrija atbilst Regulas (ES) 2020/672 3. pantā izklāstītajiem nosacījumiem.
            
            
               2. pants
            
            
               1.Savienība piešķir Īrijai aizdevumu, kura maksimālais apjoms ir 2 473 887 900 EUR. Maksimālais vidējais aizdevuma atmaksas termiņš ir 15 gadi.
            
            
               2.Ar šo lēmumu piešķirtās finansiālās palīdzības pieejamības periods ir 18 mēneši, sākot no pirmās dienas pēc šā lēmuma spēkā stāšanās.
            
            
               3.Komisija piešķir Savienības finansiālo palīdzību Īrijai ne vairāk kā astoņās daļās. Vienu daļu var izmaksāt vienā vai vairākos maksājumos. Pirmās daļas maksājumu atmaksas termiņi var būt ilgāki nekā maksimālais vidējais termiņš, kas minēts 1. punktā. Šādos gadījumos turpmāko maksājumu atmaksas termiņus nosaka tā, lai maksimālais vidējais termiņš, kas minēts 1. punktā, ir ievērots, tiklīdz visas daļas ir izmaksātas.
            
            
               4.Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā.
            
            
               5.Īrija sedz Savienības finansējuma izmaksas, kas minētas Regulas (ES) 2020/672 4. pantā, par katru daļu un visas Savienības maksas, izmaksas un izdevumus, kas izriet no jebkura finansējuma attiecībā uz aizdevumu, kas piešķirts saskaņā ar šā panta 1. punktu.
            
            
               6.Komisija lemj par daļu apmēru un izmaksāšanu, kā arī par maksājumu apmēru.
            
         
         
            
               3. pants
            
            
               Īrija var finansēt algu pagaidu subsīdiju shēmu, kas subsidē daļu no darba devēja algu izmaksām apstākļos, kad darba devēja uzņēmējdarbību ir ietekmējuši ierobežojumi, kas ieviesti Covid-19 krīzes dēļ, un ja tiek saglabātas darba attiecības, kā paredzēts 2020. gada Likuma par ārkārtas pasākumiem sabiedrības interesēs (Covid-19) 28. pantā “Covid‑19: algu pagaidu subsīdiju noteikumi”.
            
            
               4. pants
            
            
               Šis lēmums ir adresēts Īrijas Republikai.
            
            
               Šis lēmums stājas spēkā dienā, kad tas paziņots adresātam.
            
            
               5. pants
            
            
               Šo lēmumu publicē Eiropas Savienības Oficiālajā Vēstnesī. 
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 159, 20.5.2020., 1. lpp.